ચરોતરે દરિયો ખેડ્યો, દેશાવર ખેડ્યાં. જોઇતું જડે નહીં ત્યાં સુધી ચાલતા રહ્યાં, તેટલે સુધી ખોદતા અને ખેડતા રહ્યા. જ્યાં જે હતું તેનું તળિયું તાગ્યું. જમીન રસકસદાર હતી તો ખેતી એવી કરી કે પાક નહીં વૈભવ ઊગ્યો. પશુધન હતું તે એવું પાળ્યું કે દૂધ જાણે ચાંદી થઇને રેલાયું. પરદેશની શકયતાઓ પારખી દેશાટન કર્યું ને આખી દુનિયામાં ફેલાયું. ત્યાં શાખ, સમૃદ્ધિ અને સમાજ સ્થાપ્યાં. તમે કયા ચરોતરની વાત માંડો. વાત્રક-મહિસાગર વચ્ચેના, અમેરિકામાંના, આફ્રિકામાંના, યુરોપમાંના કે…? ચરોતર નવખંડ વ્યાપ્ત છે અને છે ત્યાં બે પાંદડે નહીં ચાર પાંદડે છે. જ્યાં બીજા એક-બે ગણું મેળવે ત્યાં જગતભરમાં ચરોતર ચાર ગણું ઊભું કરે છે. ચરોતર ચારતર (Four Plus)પણ છે.